Odločba Komisije

z dne 13. julija 1994

o spremembi Priloge I (13) k Direktivi Sveta 92/118/EGS o določitvi zahtev glede zdravstvenega varstva živali in javnozdravstvenega varstva, ki urejajo trgovino in uvoz v Skupnost za tiste proizvode, za katere ne veljajo navedene zahteve, določene v posebnih pravilih Skupnosti iz Priloge A(I) k Direktivi 89/662/EGS, glede povzročiteljev bolezni pa k Direktivi 90/425/EGS

(94/466/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/118/EGS z dne 17. decembra 1982 o določitvi zahtev glede zdravstvenega varstva živali in javnega zdravstva, ki urejajo trgovino in uvoz v Skupnost za tiste proizvode, za katere ne veljajo navedene zahteve, določene v posebnih pravilih Skupnosti iz Priloge A(I) k Direktivi 89/662/EGS, glede povzročiteljev bolezni pa k Direktivi 90/425/EGS [1], in zlasti drugega odstavka člena 15 Direktive,

ker bi bilo treba na podlagi izkušenj, pridobljenih med izvajanjem predvidenih ukrepov, spremeniti pogoje v zvezi s trgovino in uvozom lovskih trofej; ker bi bilo treba zaradi tega preoblikovati besedilo Priloge I(13) k zgornji direktivi;

ker so ukrepi, predvideni s to odločbo, skladni z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Poglavje 13, Priloga I k Direktivi 92/118/EGS, se nadomesti s Prilogo k tej odločbi.

Člen 2

Ta odločba začne veljati 1. decembra 1994.

Člen 3

Ta odločba je naslovljena na države članice.

V Bruslju, 13. julija 1994

Za Komisijo

René Steichen

Član Komisije

[1] UL L 62, 15.3.1993, str. 49.

--------------------------------------------------

PRILOGA

"POGLAVJE 13

LOVSKE TROFEJE

A. Brez vpliva na ukrepe, sprejete v skladu z Uredbo (EGS) 3626/82 [1], za trgovino z lovskimi trofejami in uvoz:

(i) kopitarjev in ptic, ki so bili predmet popolne taksidermične obdelave, ki zagotavlja njihovo obstojnost pri temperaturi okolja;

(ii) vrst, ki ne sodijo med kopitarje in ptice;

ne veljajo prepovedi ali omejitve zaradi zdravstvenega varstva živali.

B. Brez vpliva na ukrepe, sprejete v skladu z Uredbo (EGS) št. 3626/82, veljajo za trgovino in uvoz lovskih trofej kopitarjev in ptic, ki niso bili predmet obdelave iz A(I), naslednji pogoji:

1. glede trgovine:

lovske trofeje morajo bodisi:

- izhajati od živali z izvorom na območju, za katero ne veljajo omejitve zaradi prisotnosti nevarnih prenosljivih bolezni, za katere so zadevne vrste živali dovzetne,

ali

- izpolnjevati pogoje, določene v 2(b) ali (c), če izhajajo od živali z izvorom na območju, kjer veljajo omejitve zaradi prisotnosti nevarnih prenosljivih bolezni, za katere so zadevne vrste živali dovzetne;

2. glede uvoza:

(a) velja za lovske trofeje, sestavljene iz celotnih anatomskih delov, ki niso bili predmet nikakršne obdelave, naslednje:

- izhajati morajo od živali, za katere je uvoz v Skupnost vseh kategorij svežega mesa zadevnih vrst, ki ni bilo obdelano na noben način, dovoljen v skladu s pravili Skupnosti,

- pakirati jih je treba takoj, ne da bi prišle v stik z drugimi proizvodi živalskega izvora, ki bi jih lahko kontaminirali, v posamično, prozorno in zaprto embalažo, da se prepreči naknadna kontaminacija,

- spremljati jih mora veterinarsko spričevalo, ki potrjuje, da so bili izpolnjeni zgoraj navedeni pogoji.

Poleg tega je treba med taksidermično obdelavo uničiti odpadke, ki niso del trofeje;

(b) za lovske trofeje, ki jih sestavljajo samo kosti, rogovi, kopita, kremplji, rogovje ali zobovje, velja naslednje:

- za ustrezen čas so bile potopljene v vrelo vodo, s čimer se odstranijo vsi drugi materiali, razen kosti, rogovi, kopita, kremplji, rogovje ali zobovje,

- razkužene so bile s sredstvom, ki ga odobri pristojni organ odpremne države, zlasti z vodikovim peroksidom, če gre za dele iz kosti,

- pakirajo se takoj po obdelavi, ne da bi prišle v stik z drugimi proizvodi živalskega izvora, ki bi jih lahko kontaminirali, v posamično, prozorno in zaprto embalažo, da se prepreči naknadna kontaminacija,

- spremljati jih mora dokument ali spričevalo, ki potrjuje, da so bili izpolnjeni zgoraj navedeni pogoji;

(c) glede lovskih trofej, ki so samo iz kože:

- morajo trofeje:

- biti bodisi:

(i) posušene;

ali

(ii) suho ali vlažno nasoljene vsaj 14 dni pred odpremo;

ali

(iii) zaščitene drugače kot s strojenjem, pri čemer se način obdelave določi s postopkom iz člena 18,

- biti pakirane takoj po obdelavi, ne da bi prišle v stik z drugimi proizvodi živalskega izvora, ki bi jih lahko kontaminirali, v posamično, prozorno in zaprto embalažo, da se prepreči naknadna kontaminacija,

- spremljati jih mora dokument ali spričevalo, ki potrjuje, da so bili izpolnjeni zgoraj navedeni pogoji."

[1] UL L 384, 31.12.1982, str. 1.

--------------------------------------------------